กฎกระทรวงกำหนดธุรกิจบริการที่ไม่ต้องขออนุญาตในการประกอบธุรกิจของคนต่างด้าว (ฉบับที่ 3) พ.ศ. 2560

กฎกระทรวง

กฎกระทรวง
กำหนดธุรกิจบริการที่ไม่ต้องขออนุญาตในการประกอบธุรกิจของคนต่างด้าว
(ฉบับที่ ๓)
พ.ศ. ๒๕๖๐[๑]

อาศัยอำนาจตามความในมาตรา
๔๖ วรรคหนึ่ง แห่งพระราชบัญญัติการประกอบธุรกิจของคนต่างด้าว พ.ศ. ๒๕๔๒ และ (๒๑)
แห่งบัญชีสามท้ายพระราชบัญญัติการประกอบธุรกิจของคนต่างด้าว พ.ศ. ๒๕๔๒
รัฐมนตรีว่าการกระทรวงพาณิชย์ออกกฎกระทรวงไว้ ดังต่อไปนี้

ข้อ ๑  ให้ยกเลิกความใน (๔)
แห่งกฎกระทรวงกำหนดธุรกิจบริการที่ไม่ต้องขออนุญาตในการประกอบธุรกิจของคนต่างด้าว
พ.ศ. ๒๕๕๖ ซึ่งแก้ไขเพิ่มเติมโดยกฎกระทรวงกำหนดธุรกิจบริการที่ไม่ต้องขออนุญาตในการประกอบธุรกิจของคนต่างด้าว
(ฉบับที่ ๒) พ.ศ. ๒๕๕๙ และให้ใช้ความต่อไปนี้แทน
(๔) ธุรกิจสถาบันการเงิน
ธุรกิจที่เกี่ยวเนื่องหรือจำเป็นต่อการประกอบธุรกิจของสถาบันการเงิน ธุรกิจอื่นของสถาบันการเงิน
และธุรกิจของบริษัทในกลุ่มธุรกิจทางการเงินของสถาบันการเงิน  ทั้งนี้ ตามกฎหมายว่าด้วยธุรกิจสถาบันการเงิน
(ก)
ธุรกิจธนาคารพาณิชย์
(ข)
ธุรกิจบริการเป็นสำนักงานผู้แทนธนาคาร
(ค)
การให้บริการทางการเงินตามหลักชาริอะฮ์
(ง)
การเป็นตัวแทนของสถาบันการเงิน
(จ)
การให้บริการรับฝากเงินที่มีเงื่อนไขการเบิกถอนเงินจากบัญชีตามคำสั่งลูกค้าและกิจการดูแลผลประโยชน์
(ฉ)
การประกอบธุรกรรมซื้อคืนภาคเอกชน
(ช)
การเป็นตัวแทนรับคำขอและเรียกเก็บเบี้ยประกันหรือค่าบริการการประกันการส่งออก และการค้ำประกันสินเชื่อแก่ลูกค้า
(ซ)
การรับให้บริการเกี่ยวกับธุรกิจทางการเงินแก่สถาบันการเงิน บริษัทในกลุ่มธุรกิจทางการเงิน
ธนาคารแห่งประเทศไทย และหน่วยงานราชการ
(ฌ)
การนำอสังหาริมทรัพย์ออกให้เช่า
(ญ)
การรับซื้อหรือรับโอนลูกหนี้เงินให้กู้ยืม
(ฎ)
การให้บริการการบริหารจัดการเงินสด
(ฏ)
การให้บริการเกี่ยวกับการจัดทำเอกสารที่เกี่ยวกับธุรกิจของลูกค้า
(ฐ)
การให้บริการเป็นตัวแทนรับชำระหนี้หรือตัวแทนรับคำขอ
(ฑ)
การให้เช่าซื้อและการให้เช่าแบบลีสซิ่ง

ข้อ
๒  ให้เพิ่มความต่อไปนี้เป็น (๗) (๘)
(๙) (๑๐) และ (๑๑)
แห่งกฎกระทรวงกำหนดธุรกิจบริการที่ไม่ต้องขออนุญาตในการประกอบธุรกิจของคนต่างด้าว
พ.ศ. ๒๕๕๖
(๗) ธุรกิจการบริหารสินทรัพย์ตามกฎหมายว่าด้วยบริษัทบริหารสินทรัพย์
(๘)
ธุรกิจบริการเป็นสำนักงานผู้แทนของนิติบุคคลต่างประเทศในธุรกิจการค้าระหว่างประเทศ
ตามระเบียบสำนักนายกรัฐมนตรีว่าด้วยการจัดตั้งศูนย์บริการวีซ่าและใบอนุญาตทำงาน
พ.ศ. ๒๕๔๐
(๙)
ธุรกิจบริการเป็นสำนักงานภูมิภาคของนิติบุคคลต่างประเทศในธุรกิจการค้าระหว่างประเทศ
ตามระเบียบสำนักนายกรัฐมนตรีว่าด้วยการจัดตั้งศูนย์บริการวีซ่าและใบอนุญาตทำงาน
พ.ศ. ๒๕๔๐
(๑๐)
ธุรกิจบริการที่มีส่วนราชการตามกฎหมายว่าด้วยวิธีการงบประมาณเป็นคู่สัญญา
(๑๑)
ธุรกิจบริการที่มีรัฐวิสาหกิจตามกฎหมายว่าด้วยวิธีการงบประมาณเป็นคู่สัญญา

ให้ไว้ ณ วันที่ ๒๖
พฤษภาคม พ.ศ. ๒๕๖๐
อภิรดี  ตันตราภรณ์
รัฐมนตรีว่าการกระทรวงพาณิชย์

หมายเหตุ :-
เหตุผลในการประกาศใช้กฎกระทรวงฉบับนี้ คือ
โดยที่ธุรกิจที่เกี่ยวเนื่องหรือจำเป็นต่อการประกอบธุรกิจของสถาบันการเงินและธุรกิจของบริษัทในกลุ่มธุรกิจทางการเงินของสถาบันการเงินตามกฎหมายว่าด้วยธุรกิจสถาบันการเงิน
ธุรกิจการบริหารสินทรัพย์ตามกฎหมายว่าด้วยบริษัทบริหารสินทรัพย์ ธุรกิจบริการเป็นสำนักงานผู้แทนของนิติบุคคลต่างประเทศในธุรกิจการค้าระหว่างประเทศ
ธุรกิจบริการเป็นสำนักงานภูมิภาคของนิติบุคคลต่างประเทศในธุรกิจการค้าระหว่างประเทศ
ธุรกิจบริการที่มีส่วนราชการตามกฎหมายว่าด้วยวิธีการงบประมาณเป็นคู่สัญญา
และธุรกิจบริการที่มีรัฐวิสาหกิจตามกฎหมายว่าด้วยวิธีการงบประมาณเป็นคู่สัญญา
เป็นธุรกิจบริการที่คนไทยมีความพร้อมในการประกอบกิจการและสามารถแข่งขันกับคนต่างด้าวได้
สมควรกำหนดให้ธุรกิจบริการดังกล่าวเป็นธุรกิจบริการที่ไม่อยู่ในบัญชีสาม
ประกอบกับบัญชีสาม (๒๑) ท้ายพระราชบัญญัติการประกอบธุรกิจของคนต่างด้าว พ.ศ. ๒๕๔๒
กำหนดให้การยกเว้นธุรกิจบริการ ต้องกำหนดในกฎกระทรวง  จึงจำเป็นต้องออกกฎกระทรวงนี้

พรวิภา/อัญชลี/จัดทำ
๑๒ มิถุนายน
๒๕๖๐

[๑] ราชกิจจานุเบกษา
เล่ม ๑๓๔/ตอนที่ ๖๒ ก/หน้า ๖/๙ มิถุนายน ๒๕๖๐